Rådets afgørelse

af 28. februar 2002

om kontrolforanstaltninger og strafferetlige foranstaltninger med hensyn til den nye syntetiske narkotika PMMA

(2002/188/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union,

under henvisning til fælles aktion 97/396/RIA af 16. juni 1997 vedrørende udveksling af oplysninger, risikovurdering og kontrol med nye former for narkotika(1), særlig artikel 5, stk. 1,

under henvisning til Kommissionens initiativ, og

ud fra følgende betragtninger:

(1) Under et møde indkaldt af Det Europæiske Overvågningscenter for Narkotika og Narkotikamisbrug (EONN) inden for rammerne af dets videnskabelige udvalg blev der på grundlag af artikel 4, stk. 3, i fælles aktion 97/396/RIA udarbejdet en rapport, der indeholder en risikovurdering af (paramethoxymethylamfetamin eller N-methyl-1-(4-methoxyphenyl)-2-aminopropan) PMMA.

(2) På nuværende tidspunkt er PMMA underlagt kontrol i henhold til narkotikalovgivningen i fire medlemsstater.

(3) PMMA er ikke i øjeblikket opført på nogen af listerne i De Forenede Nationers Konvention af 1971 om psykotrope stoffer. PMMA indebærer en sundhedsrisiko for enkeltpersoner og kan udgøre en trussel for folkesundheden. PMMA er en amfetaminanalog, der ligger meget tæt på PMA, der er omfattet af liste I i FN-konventionen af 1971. PMMA er uden terapeutisk virkning.

(4) I Det Europæiske Fællesskab er PMMA altid blevet indtaget sammen med PMA i form af ecstasypiller (MDMA). Der findes intet egentligt marked for hverken PMMA eller PMA.

(5) PMMA er sammen med PMA blevet sat i forbindelse med tre dødsfald i Det Europæiske Fællesskab. Dyreforsøg tyder på, at forskellen mellem den PMMA-dosis, der medfører adfærdsmæssige forandringer, og den dødelige dosis er lille, og der er derfor stor risiko for akut forgiftning hos mennesker, hvilken kan være dødelig. PMMA's toksicitet synes at være på niveau med PMA's og MDMA's.

(6) Der har fundet handel og distribution af PMMA sted i fire medlemsstater, og tre af disse ligger inde med oplysninger om den rolle, organiseret kriminalitet spiller i forbindelse med handlen med PMMA/PMA. Der er i 29 tilfælde blevet beslaglagt 18870 tabletter, der indeholdt PMMA. Der finder ikke en storstilet produktion af PMMA sted i Det Europæiske Fællesskab. Der er blevet foretaget beslaglæggelser på to laboratorier i Østeuropa, og det menes, at produktionen fortsætter der.

(7) Medlemsstaterne bør underlægge PMMA de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I eller II i denne konvention -

TRUFFET FØLGENDE AFGØRELSE:

Artikel 1

Medlemsstaterne træffer de nødvendige foranstaltninger til, i overensstemmelse med deres nationale lovgivning, at underlægge (paramethoxymethylamfetamin eller N-methyl-1-(4-methoxyphenyl)-2-aminopropan) PMMA de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I og II i denne konvention.

Artikel 2

Medlemsstaterne træffer, jf. artikel 5, stk. 1, tredje afsnit, i fælles aktion 97/396/RIA, de i artikel 1 omhandlede foranstaltninger senest tre måneder efter den dato, fra hvilken denne afgørelse får virkning. Medlemsstaterne informerer inden seks måneder efter den dato, fra hvilken denne afgørelse får virkning, Rådets Generalsekretariat og Kommissionen om de foranstaltninger, de har truffet.

Artikel 3

Denne afgørelse offentliggøres i EF-Tidende. Den træder i kraft dagen efter offentliggørelsen.

Udfærdiget i Bruxelles, den 28. februar 2002.

På Rådets vegne

A. Acebes Paniagua

Formand

(1) EFT L 167 af 25.6.1997, s. 1.